ג'וזף א' ג'ונסטון

| --- | --- |

 לידה:  3 בפברואר 1807 פארמוויל (אנ'), וירג'יניה, ארצות הברית ארצות הברית
 פטירה:  21 במרץ 1891 (בגיל 84) וושינגטון, ארצות הברית ארצות הברית
 מקום קבורה:  בית הקברות גרין מאונט 
 מדינה:  ארצות הברית 
 כינוי:  "ג'ו"
 השכלה:  האקדמיה הצבאית של ארצות הברית 
 השתייכות:  ארצות הברית צבא ארצות הברית קונפדרציית המדינות של אמריקה צבא הקונפדרציה
 תקופת הפעילות:  1829–1861 (צבא ארצות הברית)   1861 – 1865 (צבא הקונפדרציה)
 דרגה:   בריגדיר ג'נרל (צבא ארצות הברית)  גנרל (צבא הקונפדרציה)
 תפקידים בשירות
 מלחמת האזרחים האמריקנית  מפקד ארמיית שננדואה (1861)  מפקד ארמיית צפון וירג'יניה (1861–1862)  מפקד זירת המערב (1862–1863)  מפקד ארמיית טנסי (1863–1864)  מפקד זירת קרוליינה הדרומית, ג'ורג'יה ופלורידה (1865)  מפקד זירת קרוליינה הצפונית ודרום וירג'יניה (1865)
 פעולות ומבצעים
 מלחמת מקסיקו - ארצות הברית קרב סרו גורדו  קרב צ'אפולטפק  מלחמות הסמינול  מלחמת האזרחים האמריקנית קרב בול ראן הראשון  מערכת חצי האי המצור על יורקטאון  קרב סבן פיינס  מערכת ויקסבורג  מערכת אטלנטה  קרב בנטונוויל
 תפקידים אזרחיים
 חבר בית הנבחרים של ארצות הברית מטעם המחוז ה-3 של וירג'יניה
 
ג'וזף אגלסטון ג'ונסטון (באנגלית: Joseph Eggleston Johnston) היה קצין מקצועי בצבא ארצות הברית, אשר שירת בהצטיינות במלחמת ארצות הברית–מקסיקו (1846–1848), במלחמות הסמינול, וכן היה אחד הגנרלים הבכירים ביותר בצבא הקונפדרציה בזמן מלחמת האזרחים האמריקנית (1861–1865). הוא אינו קרוב משפחה של אלברט סידני ג'ונסטון, גנרל בכיר אחר בצבא הקונפדרציה אשר שירת בזירה המערבית ונהרג בקרב שילה בשנת 1862.
ג'ונסטון הוכשר כמהנדס אזרחי באקדמיה הצבאית של ארצות הברית בווסט פוינט (אנ'), ניו יורק, וסיים באותו מחזור עם רוברט אדוארד לי. הוא שירת בפלורידה, טקסס, וקנזס, לחם בהצטיינות במלחמת ארצות הברית–מקסיקו (1846–1848), ובשנת 1860 התקדם עד דרגת בריגדיר ג'נרל ושירת כקצין אפסנאות ראשי של צבא ארצות הברית(אנ'). באפריל 1861, כאשר מדינת מולדתו וירג'יניה הכריזה על פרישה מן האיחוד בעקבות הקרב בפורט סאמטר אשר בנמל צ'ארלסטון, התפטר ג'ונסטון מתפקידו בצבא ארצות הברית, והיה לקצין האמריקני עם הדרגה הגבוהה ביותר אשר הצטרף לקונפדרציה. הוא עבר לצבא קונפדרציה עם דרגת הקצונה הבכירה ביותר שהייתה קיימת בזמנו גנרל מלא - שמקבילה כיום לדרגת גנרל עם 4 כוכבים. עם זאת, היררכיה פנימית בין בעלי דרגות זהות קובעת בכירות לפי סדר קבלת הדרגה. היות שהוא קיבל את הדרגה רביעי, לאחר שכבר שלושה גנרלים אחרים קיבלו אותה לפניו בצבא הקונפדרציה, הוא היה זוטר יחסית אליהם. הדבר הזה גרם לו אכזבה רבה, היות שהוא היה בכיר מהם בעת ששירת בצבא ארצות הברית.
האפקטיביות של ג'ונסטון במלחמת האזרחים נפגעה בעקבות מתחים עם נשיא הקונפדרציה ג'פרסון דייוויס, אשר ביקר אותו לעיתים קרובות על חוסר באגרסיביות, והניצחון חמק ממנו ברוב המערכות שעליהן פיקד באופן אישי. עם זאת, הוא היה קצין הקונפדרציה הבכיר בקרב בול ראן הראשון ביולי 1861, והבנתו את הפעולות הנדרשות, והפגנת המנהיגות על מנת להוציאן אל הפועל ולנצח בקרב, מיוחסות לעיתים לפקודו פ.ג.ט. בורגארד.
במהלך מערכת חצי האי בשנת 1862 הוא הגן על ריצ'מונד בירת הקונפדרציה, תוך כדי נסיגה אל מול כוחות עדיפים בהנהגתו של מייג'ור ג'נרל ג'ורג' מקללן מן האיחוד. בפעולה ההתקפית היחידה שלו במהלך המערכה, קרב סבן פיינס (אנ'), ספג פציעה קשה, שלאחריה הוחלף בבן כיתתו מווסט פוינט, רוברט אדוארד לי.
בשנת 1863 פיקד ג'ונסטון על זירת המערב, וספג ביקורת רבה עקב חוסר היוזמה שגילה והכישלון במערכת ויקסבורג. בשנת 1864 נלחם ג'ונסטון מול מייג'ור ג'נרל ויליאם שרמן במערכת אטלנטה (אנ'). אל מול אויב בעדיפות מספרית עצומה, האסטרטגיה של ג'ונסטון הייתה לסגת בכל פעם שעמד בסכנת כיתור או ניתוק של קווי האספקה שלו, בעודו מחפש הזדמנות להילחם בקרב הגנה מעמדה עדיפה. אף על פי שזכה בניצחון דחוק בקרב קֶנֶסוֹ מאונטיין (אנ') מול שרמן, ההזדמנות לנהל קרב הגנה מכריע אל מול כוחות האיחוד מעולם לא הגיעה. ג'פרסון דייוויס, אשר מאס בנסיגותיו של ג'ונסטון משיטחי הקונפדרציה, העביר אותו מתפקידו לאחר שנסוג מצפון מערב ג'ורג'יה אל פאתי אטלנטה.
בימיה האחרונים של המלחמה חזר לפקד על הכוחות המועטים שנותרו לקונפדרציה אל מול שרמן במערכת הקרוליינות. ב-26 באפריל 1865, לאחר ניסיון כושל לעצור את התקדמותו של שרמן בקרב בנטונוויל, נכנע ג'ונסטון עם צבאו בחווה בנט פלייס (Bennett Place) אשר ליד דרהאם, קרוליינה הצפונית. שניים מיריביו העיקריים, גנרל יוליסס גרנט וגנרל ויליאם שרמן, כתבו בהערכה רבה על פעולותיו במהלך המלחמה, והפכו לידידים קרובים בשנים שאחריה.
לאחר המלחמה היה ג'ונסטון מנהל בכיר בעיסקי הרכבת והביטוח. הוא שירת תקופה אחת בבית הנבחרים של ארצות הברית מטעם הדמוקרטים, והיה הממונה על הרכבות תחת הנשיא גרובר קליבלנד. הוא נפטר מדלקת ריאות בה חלה לאחר ששירת כנושא הארון בהלווייתו של ויליאם שרמן, יריבו משכבר הימים וידידו לבסוף, אשר נערכה במזג אוויר סוער.